અને એ સાંજે આ પ્રકારના શબ્દોનું આગમન થઈ પણ ગયું. પોતાના જન્મદિવસની માફક ઓસ્કરે એ દિવસે પણ કેદીઓને ફેક્ટરી ફ્લોર પર એકઠા કરવા માટે કમાન્ડન્ટને સૂચના આપી. ફરી એક વખત જર્મન ઇજનેરો અને સેક્રેટરીઓ પોતપોતાના એસ્કેપ પ્લાન સાથે એ સ્થાને હાજર થઈ ગયા. ઓસ્કરની જૂની પ્રેમિકા ઇન્ગ્રિડ બધાંની વચ્ચે ઊભી હતી. શિન્ડલરની સાથે એ બ્રિનલિટ્ઝમાંથી બહાર જવાની ન હતી. યુદ્ધમાં ઘાયલ થયેલા તેના એક ભાઈ સાથે એ ચાલી જવાની હતી. ઓસ્કરે જ્યારે કેદીઓને માટે પણ સાધનસામગ્રી પૂરાં પાડવામાં ખાસ્સી જહેમત ઉઠાવી હોય, ત્યારે ઇન્ગ્રીડ જેવી પોતાની જૂની પ્રેમિકાને તેના ભરણપોષણની જોગવાઈ કર્યા વગર બ્રિનિલિટ્ઝ છોડવા દે એ ઓસ્કર માટે શક્ય જ ન હતું! જૂની મિત્રતાના દાવે પાછળથી તો તેઓ પશ્ચિમમાં ક્યાંક મળવાના જ હતા એ જુદી વાત છે!